በመንግስት የተጀመረው የለውጥ ጉዞ አገሪቷን ለላቀ ስኬት የሚያበቃ ነው
የህዝቡን ፍላጎት መሠረት በማድረግ በመንግስት የተጀመረው የለውጥ ጉዞ አገሪቱን ለላቀ ስኬት የሚያበቃ መሆኑ አያጠያይቅም ሲል የመንግስት ኮሙኒኬሽን ጉዳዮች ጽህፈት ቤት አስታወቀ ።ህዝቦች ከአስከፊ ድህነት እየተላቀቁ ወደ ፈጣን ዕድገት በሚሸጋገሩበት ወቅት ከሚያጋጥሙ ፈተናዎች መካከል በለውጡ አለመርካት፣ የተጨማሪ ዕድገት ፍላጎት፣ የፍትሃዊነትና የመሳሰሉ ጥያቄዎች መነሳት በልማታዊ መንግስት በሚመሩ አገራት የሚያጋጥም መሆኑን አውስቷል።ጽህፈት ቤቱ  በላከው መግለጫ እንዳለው ይህንን መመለስ የሚቻለው በመንግስት ጥረት ብቻ አለመሆኑን  ገልጿል።መግለጫው በአገሪቷ እየተካሄደ ያለው የተሃድሶ ለውጥ ቀጣይነት የሚረጋገጠው በመንግስት የአፈጻጸም ብቃት ብቻ ሳይሆን በህዝቦች ንቁ ተሳትፎ በመሆኑ ህብረተሰቡ እገዛውን ማጠናከር እንዳለበት አመላክቷል።                  ዛሬ አገራችን የምትገኘው በተሃድሶ ለውጥ ሂደት ውስጥ ነው። አገራችን ከማሽቆልቆል ጉዞ ተላቃ በህዳሴ ጉዞ ላይ መራመድ ከጀመረችበት ካለፉት ጥቂት አመታት ወዲህ በሁሉም መስክ የሚያኮሩና የሚደነቁ በርካታ ድሎች የመመዝገባቸውን ያህል ስኬታማ ጉዞውን ሊያደናቅፉ የሚችሉ ችግሮችም ሲያጋጥሙ ቆይተዋል።በልማታዊ መንግስት ከሚመሩ አገራት ታሪክ እንደምንማረው ህዝቦች ከአስከፊ ድህነት እየተላቀቁ ወደ ፈጣን ዕድገት በሚሸጋገሩበት ወቅት ከሚያጋጥሟቸው ፈተናዎች መካከል የኅብረተሰቡ በለውጡ አለመርካት የተጨማሪ ዕድገት ፍላጎት ፣ የፍትሃዊነት እና የመሳሰሉ ጥያቄዎች መነሳት ይገኙባቸዋል።ከነዚሁ አገራት አያይዘን የምንማረው ሌላው ጉዳይ ሕብረተሰቡ የሚያነሳቸው ጥያቄዎች በሰላማዊ መንገድ እስከቀረቡ ድረስ ተፈላጊነት ያላቸውና በአሉታ ሳይሆን በአዎንታ የሚታዩ የፈጣንና የዘላቂ ልማት አቀጣጣዮች መሆናቸውን ነው።በአገራችን እየታየ ያለው ተመሳሳይ ሁኔታ ነው።ከቅርብ ዓመታት ወዲህ ህዝባችን የሚያነሳቸው የልማት ፣የፍትሃዊነት፣የዲሞክራሲና የመልካም አስተዳደር ጥያቄዎቸ ተፈላጊነት ያላቸው ናቸው።እርግጥ ጥያቄዎቹ በወቅቱ ባለመፍታት የተነሳ አንዳንዶቹ ችግሮች የተወሳሰቡበት ሁኔታም ታይቷል።ዋናው ነገር በአገሪቱ ለተከሰቱት ችግሮች መሪው ድርጅት የነበሩበትን ድክመቶቸ አንድ በአንድ በመለየት ለህዝቡ በይፋ አሳውቋል።በተጨማሪም መንግስት ራሱን በራሱ በማረም የህዝቡን ጥያቄዎች የሚመልስባቸውን ዕቅዶች አውጥቶ ተግባራዊነቱን በቅርበት እየተከታተለ ይገኛል።ለዚህ ደግሞ አመቺ ሁኔታ መፍጠር ቀዳሚ ተግባር በመሆኑ የህብረተሰቡ ዋነኛ ስጋት የነበረውን የሰላምና መረጋጋት እጦት ለመፍታት መንግስት የመፍትሄ እርምጃዎችን በመውሰድ ላይ ሲሆን በተገኘው አንፃራዊ ሰላም ውስጥ ሆኖ ራሱን በራሱ የማረም ስራውን አጠናክሮ በመቀጠል ከህዝቡ ጋር በቅርበት ሆኖ ቅሬታዎቹንና ጥያቄዎቹን ለመመለስ እየሰራ ይገኛል።ራስን በራስ በማረም በተግባር የሚካሄዱ የተሃድሶ ለውጥ ስራዎች ቀድሞ የተመዘገቡ ድሎችን በእጥፍ ድርብ ለማሳደግ ፍቱን መድኃኒቶች ናቸው ።ይህንን መንግስት ባለፉት ሁለት አስርት ዓመታት ካሳለፈው የተሃድሶ ጉዞ ማረጋገጥ የተቻለ ሲሆን በዓለማችን ፈጣን ዕድገት በማስመዝገብ ዛሬ በከፍተኛ የዕድገት ደረጃ ላይ የደረሱት የደቡብ እስያ አገራት ተሞክሮም የሚያሳየን ይህንኑ እውነታ ነው።የህዝባችንን ፍላጎት መሰረት በማድረግ በመንግስት የተጀመረው የለውጥ ጉዞ አገራችንን ለላቀ ስኬት የሚያበቃ መሆኑ አያጠያይቅም።ይህንን ለማሳካት የሚቻለው ግን በመንግስት ጥረት ብቻ አይደለም ሆኖም አያውቅም ። በአገራችን እየተካሄደ ያለው የተሃድሶ ለውጥ ቀጣይነት የሚረጋገጠው በመንግስት የአፈጻጸም ብቃት ብቻ ሳይሆን በህዝባችን ንቁ ተሳትፎ ነው።በተለይም ለአገራችን ሁለንተናዊ ዕድገት መሰረት የሆነውን ሰላማቸንን የመጠበቅና የማስጠበቅ ጉዳይ የእያንዳንዱ ዜጋ በተለይም የወጣቱ ቀዳሚ ተግባር ሊሆን ይገባዋል።ሰላማቸንን ከመጠበቅ ጎን ለጎንም የሕዝባችንን ጥያቄዎች ለመመለስ ለሚካሄደው ርብርብ ከመንግስት ጎን ተሰልፎ የላቀ ተሳትፎ ማድረግ ይጠይቃል።በመሆኑም መላው ህዝባችን የተጀመረውን የለውጥ ጉዞ ከዳር ለማድረስ ንቁ ተሳትፎውን አጠናከሮ እንዲቀጥል መንግስት ጥሪውን ያቀርባል።